Міністэрства фінансаў Рэспублікі Беларусь

**Міністэ́рства фіна́нсаў Рэспу́блікі Белару́сь** (***Мінфін Беларусі***) — ведамства ўраду Беларусі, упаўнаважанае кіраваць дзяржаўным скарбам. Міністар фінансаў прызначаецца й здымаецца з пасады прэзыдэнтам, а намесьнікі міністра — Радаю міністраў па ўзгадненьні з прэзыдэнтам.

## Будова
* Цэнтральны апарат — 9 галоўных управаў, 2 дэпартамэнты, 9 управаў, па адной інспэкцыі, скарбніцы ды групе, а таксама адзін аддзел;
* 7 управаў выканаўчых камітэтаў вобласьцяў ды Менску;
* Прадпрыемствы «Белдзяржстрах», «Беларуская нацыянальная перастрахавальная арганізацыя», «Белэксімгарант», «Гомельскі Крышталь», «Інфармацыйна-вылічальны цэнтар Мінфіну РБ», «Папяровая фабрыка дзяржаўных знакаў» (Барысаў), «Крыптатэх», «Менская фабрыка друку», «Белбланкавыд», «Рэспубліканскі цэнтральны дэпазітарый каштоўных папер»;
* Навучальныя ўстановы — Менскі фінансава-эканамічны каледж, Цэнтар падрыхтоўкі, павышэньня кваліфікацыі і перападрыхтоўкі кадраў (ЦППКПК) Мінфіну.

## Задачы
* парадкаваньне, кіраваньне ды ўзгадненьне фінансавай дзейнасьці ведамстваў ураду;
* выкарыстаньне скарбу для павышэньня выніковасьці вытворчасьці ды дзяржаўных прыбыткаў;
* распрацоўка прапановаў аб пазычаньні;
* павышэньне выніковасьці падаткаабкладаньня ды выкананьня дзяржаўнага каштарысу;
* прыцягненьне, выкарыстаньне й пагашэньне вонкавых дзяржаўных пазыкаў;
* нагляд за захаваньнем зацікаўленасьцяў дзяржаўнага скарбу;
* парадкаваньне гандлю каштоўнымі мэталамі й камянямі ды стварэньне іх запасу;
* парадкаваньне распрацоўкі й вытворчасьці бясьпечных папераў;
* нагляд за страхаваньнем;
* ліцэнзаваньне й нагляд за выкананьнем выдадзеных дазволаў;
* парадкаваньне рахункаводзтва й справаздачнасьці;
* парадкаваньне й нагляд за выкананьнем заканадаўства аб аўдыце;
* нагляд за выпускам, абаротам ды пагашэньнем каштоўных папераў.

## Паўнамоцтвы
* атрыманьне на свой запыт ад установаў зьвестак аб выкарыстаньні дзяржаўных сродкаў, а таксама рахункаводчыя справаздачы аб выкананьні абавязкаў перад дзяржаваю;
* атрыманьне на свой запыт ад выканаўчых камітэтаў вобласьцяў ды Менску зводы мясцовых каштарысаў ды справаздачы аб іх выкананьні;
* прыпыненьне выдаткоўваньня дзяржаўных сродкаў атрымальнікам, якія не падаюць ва ўстаноўленыя тэрміны справаздачы аб іх выкарыстаньні, выкарыстоўваюць іх не па прызначэньні або атрымалі іх незаконна;
* выдача пазыкаў паводле дзяржаўнага каштарысу ды ўкладаньне вольных сродкаў у каштоўныя паперы ды гаспадарчую дзейнасьць;
* выдача на запыт выканаўчых камітэтаў вобласьцяў ды Менску пазыкаў на выкананьне мясцовых каштарысаў, абумоўленых іх пагашэньнем да канца справаздачнага году;
* пакрыцьцё стратаў зводных каштарысаў вобласьцяў ды Менску пры зьмяншэньні прыбыткаў або павелічэньні выдаткаў мясцовых каштарысаў;
* спагнаньне са зводных каштарысаў вобласьцяў ды Менску сродкаў у дзяржаўны каштарыс пры ўхваленьні Радамі дэпутатаў пастановаў, што зьмяншаюць прыбыткі або павялічваюць выдаткі дзяржаўнага каштарысу;
* спагнаньне незаконна атрыманых або не па прызначэньні скарыстаных сродкаў каштарысу, а таксама запазычанасьцяў ды адсоткаў па каштарысных пазыках;
* выдаткоўваньне сродкаў да ўхваленьня закона аб рэспубліканскім каштарысе на бягучы год у памеры 1/12 ад мінулагодніх выдаткаў;
* выпатрабаваньне дадзеных аб прыбытках ды выдатках дзяржаўных пазабюджэтных сродкаў ды сродкаў ад прыбытковай дзейнасьці бюджэтных установаў;
* выдача банкам загадаў аб прыпыненьні разьлікаў рахункаў распарадчыкаў дзяржаўных сродкаў пры парушэньні імі заканадаўства;
* праверка выкарыстаньня дзяржаўных сродкаў.

## Глядзіце таксама
* Сьпіс міністраў фінансаў Рэспублікі Беларусь

## Крыніцы

## Вонкавыя спасылкі
* Сайт Міністэрства фінансаў Беларусі 

Фінансы
Катэгорыя:Эканоміка Беларусі
Катэгорыя:Зьявіліся ў 1991 годзе